വസ്തുഇടപാടിനായി കൊണ്ടുവന്ന പണം തട്ടിയെടുത്ത സംഭവം ഒന്നാം പ്രതി കോടതിയില് കീഴടങ്ങി ആര്യനാട്: വസ്തു ഇടപാടിന്റെ പേരില് വിളിച്ചുവരുത്തിയ ശേഷം ആയുധംകാട്ടി വിരട്ടി 26 ലക്ഷം രൂപ തട്ടിയെടുത്ത കേസിലെ ഒന്നാം പ്രതിയും കീഴടങ്ങി. കുളപ്പട തോട്ടരികത്തു വീട്ടില് സുനിലാണ് 40 നെടുമങ്ങാട് കോടതിയില് കീഴടങ്ങിയത്. ഇതോടെ കേസില് പിടിയിലായവരുടെ എണ്ണം 11 ആയി. വട്ടിയൂര്ക്കാവ് മൂന്നാംമൂട് ലാ റിവറിയില് ജെ. സുധീറിന്റെ പണമാണ് ഒരുമാസം മുമ്ബ് പ്രതികള് തട്ടിയെടുത്തത്. സുധീര് തന്റെ പേരില് വഴുതക്കാട്ടുള്ള അഞ്ച് സെന്റ് വസ്തു വില്ക്കാന് ശ്രമിക്കുന്നുണ്ടായിരുന്നു. ഇതിനിടെ ഒന്നാംപ്രതി സുനില് സുധീറിനെ വിളിക്കുകയും നെടുമങ്ങാട് വാളിക്കോട്ട് ഒരേക്കര് 80 സെന്റ് സ്ഥലമുണ്ടെന്നും മാറ്റക്കച്ചവടത്തിന് തയ്യാറാണോ എന്നും ചോദിച്ചു. വാളിക്കോട്ടെ വസ്തുവിന് ഒരു കോടി 46 ലക്ഷവും വഴുതക്കാട്ടെ വസ്തുവിന് ഒരു കോടി 20 ലക്ഷവുമാണ് വിലയിട്ടത്. ഇതുപ്രകാരം സുധീര് 26 ലക്ഷം രൂപകൂടി നല്കണമായിരുന്നു. 6 ലക്ഷം രൂപ നേരത്തെ നല്കി. ബാക്കി തുകയുമായി എത്തിയപ്പോഴാണ് പണം തട്ടിയെടുത്തത്. സുധീറിനെയും ഇടനിലക്കാരനായ ഷിജു ഗോപനെയും കുളപ്പട സ്വദേശി ശ്രീലാലിന്റെ വീട്ടില് വിളിച്ചുവരുത്തിയ സംഘം ഇവരുടെ കഴുത്തില് മഴുവച്ച് ഭീഷണിപ്പെടുത്തി പണവും രേഖകളും കൈക്കലാക്കി കാറിലും ബൈക്കിലുമായി രക്ഷപ്പെടുകയായിരുന്നു.